I hele september var der 25 anmeldelser om lommetyveri i Jomfru Ane Gade i Aalborg, mens der indtil nu har været 40 anmeldelser i oktober. Det fortæller Nordjyllands Politi, som advarer om den store stigning, der især ses i weekenderne. - Vi kan tydeligt mærke, der er kommet godt gang i festerne igen. Det indebærer desværre også, at lommetyvene er blevet mere aktive. Vi får for tiden betydeligt flere anmeldelser ind af tyveri, begået i nattelivet, siger vicepolitiinspektør Anders Uhrskov. Især smartphones stjæles Typisk sker tyverierne fra gæsternes skuldertasker eller lommer, eller også sker de, fordi folks ejendele efterlades ubevogtet i et øjeblik – og da man ofte står tæt, så har tyvene gode arbejdsbetingelser. Det er især mobiltelefoner og punge med kontanter og kreditkort, der bliver stjålet i nattelivet. - Så vi opfordrer til, at man husker at holde godt øje med sin telefon, men også sin taske og andre ting, når man går i byen, lyder det fra Anders Uhrskov. Politiet anbefaler, at man har serienummeret eller IMEI-nummeret på sin telefon skrevet ned, fordi de så hurtigt kan spærre telefonen, så den ikke længere kan kan bruges på mobilnettet.

Referat:
Lommetyvene i Aalborgs natteliv er vågnet af corona-dvalen, hvilket kan ses i det stigende antal af anmeldte lommetyverier.